
Parlamentul  României

Camera  Deputaților

Comisia pentru industrii și servicii






                 București, 09.02.2021
                   Nr.4c-3/524/2020
AVIZ
asupra proiectului de Lege pentru aprobarea Ordonanţei de urgenţă a Guvernului nr.149/2020 privind instituirea unei scheme de ajutor de stat pentru susținerea activității crescătorilor din sectorul bovin în contextul crizei economice generate de pandemia de COVID-19


În conformitate cu prevederile art.94 și 115 alin.(3) din Regulamentul Camerei Deputaților, republicat, cu modificările și completările ulterioare, Comisia pentru industrii și servicii a fost sesizată pentru aviz, în procedură de urgență, care va fi transmis Comisiei pentru agricultură, silvicultură, industrie alimentară și servicii specifice, care este sesizată în fond, cu proiectul de Lege pentru aprobarea Ordonanţei de urgenţă a Guvernului nr.149/2020 privind instituirea unei scheme de ajutor de stat pentru susținerea activității crescătorilor din sectorul bovin în contextul crizei economice generate de pandemia de COVID-19, transmis cu adresa nr. P.L.x. 635/2020 din 20 octombrie 2020, înregistrat la comisie sub nr.4c-3/524/2020 din 20 octombrie 2020.



Consiliul Legislativ, cu avizul nr.880/27.08.2020, avizează favorabil proiectul de ordonanță de urgență cu observații și propuneri preluate de inițiator.


Consiliul Economic și Social, cu avizul nr.8074/01.09.2020, avizează favorabil proiectul de act normativ.


Senatul, în calitate de primă Cameră sesizată, a adoptat proiectul de lege potrivit prevederilor art.115 alin.(5) teza a III-a din Constituția României, republicată.



Proiectul de lege are ca obiect reglementarea instituirea unei scheme de ajutor de stat pentru susţinerea activităţii crescătorilor din sectorul bovin în contextul crizei economice şi a pierderilor generate de pandemia COVID-19. Prezentul act normativ reglementează beneficiarii, criteriile de eligibilitate, documentele justificative, durata schemei şi valoarea ajutorului de stat, precum şi regulile procedurale pentru implementarea schemei de ajutor de stat. Ajutorul de stat se acordă beneficiarilor care deţin minimum 100 capete femele adulte din specia bovină înregistrate în RNE în exploataţii cu cod ANSVA la data de 1 iulie 2020. Cuantumul ajutorului este echivalentul în lei a 100 euro/UVM, iar plafonul maxim al schemei de ajutor de stat este de 35.700 mii lei şi se asiguă de la bugetul de stat, în limita prevederilor bugetare aprobate Ministerului Agriculturii şi Dezvoltării Rurale pentru anul 2020.
Examinarea proiectului de lege a avut loc în ședința on-line a comisiei din 9 februarie 2021.
În urma dezbaterilor, membrii comisiei au hotărât, cu unanimitate de voturi, avizarea favorabilă a proiectului de lege.



Prin obiectul de reglementare și conținutul său, proiectul de lege face parte din categoria legilor ordinare.



În conformitate cu prevederile art.75 din Constituția României, republicată, și ale art.91 alin.(9) pct.1 din Regulamentul Camerei Deputaților, republicat, cu modificările și completările  ulterioare, Camera Deputaților este Cameră decizională.

PREȘEDINTE,

Sándor Bende
Consilier parlamentar, Patricia-Isabela Robe

